钦定古今图书集成/理学汇编/学行典/第182卷 > 刘灵哲
## 钦定古今图书集成/理学汇编/学行典/第182卷 > 刘灵哲

按《齐书刘怀珍传》：“怀珍子灵哲，字文明，解褐王国常
侍行参军、尚书直郎、齐台步兵校尉。建元初，历宁朔
将军、临川王前军谘议、庐陵内史、齐郡太守、前军将
军。灵哲所生母尝病，灵哲躬自祈祷，梦见黄衣老公曰：‘可取南山竹笋食之，疾立可愈’。灵哲惊觉，如言而
疾瘳。嫡母崔氏及兄子景焕，泰始中没敌，灵哲为布”
衣，不听乐。及怀珍卒，当袭爵，灵哲固辞，以“兄子在敌
中，存亡未测，无容越当茅土”，朝廷义之。灵哲倾产私
赎嫡母及景焕，累年不能得。世祖哀之，令北使告敌
主，敌主送以还南，袭怀珍封爵。灵哲，永明初，历护军
长史，东中郎谘议，领中直兵。出为宁朔将军、巴西梓
橦二郡太守，西阳王左军司马。隆昌元年卒，年四十
九。